ก.ล.ต. หนุนซื้อขายล่วงหน้าโลหะเงิน
สำนักงานคณะกรรมการกำกับหลักทรัพย์และตลาดหลักทรัพย์ เปิดทางให้ผู้ที่สามารถยื่นขอใบอนุญาตประกอบธุรกิจสัญญาซื้อขายล่วงหน้า
15 มี.ค. 2554

สำนักงานคณะกรรมการกำกับหลักทรัพย์และตลาดหลักทรัพย์ เปิดทางให้ผู้ที่สามารถยื่นขอใบอนุญาตประกอบธุรกิจสัญญาซื้อขายล่วงหน้า
นายธีระชัย ภูวนาถนรานุบาล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์หรือ ก.ล.ต. ได้เปิดทางให้ผู้ที่สามารถยื่นขอใบอนุญาตประกอบธุรกิจสัญญาซื้อขายล่วงหน้าประเภทการเป็นตัวแทน ซื้อขายสัญญาซื้อขายล่วงหน้าที่จำกัดเฉพาะสัญญาซื้อขายล่วงหน้าที่อ้างอิงโลหะมีค่าได้ โดยตลาดอนุพันธ์ (TFEX) มีแผนที่จะเปิดให้ซื้อขายสัญญาซื้อขายล่วงหน้าที่อ้างอิงโลหะเงิน (silver futures)ในไตรมาส2 ปีนี้  สำหรับผู้ที่มีใบอนุญาตเป็นตัวแทนซื้อขายสัญญาซื้อขายล่วงหน้าที่จำกัดเฉพาะทองคำอยู่แล้วก็สามารถขอรับใบอนุญาตดังกล่าว ซึ่งจะทำให้สามารถขยายขอบเขตการประกอบธุรกิจซื้อขายสัญญาซื้อขายล่วงหน้าให้รวมถึงเงินและแพลทินัมได้ด้วย โดยจะต้องมีบุคลากรที่มีความพร้อมในการให้บริการแก่ผู้ลงทุน เพื่อให้คล้องกับนโยบายของ ก.ล.ต. ที่มีแนวคิดที่จะให้ผู้ประกอบธุรกิจโลหะมีค่าสามารถเข้ามามีส่วนร่วมในการพัฒนาตลาดทุน นอกจากนี้ ก.ล.ต. จะขยายขอบเขตการทำหน้าที่ของผู้ติดต่อกับผู้ลงทุนในสัญญาซื้อขายล่วงหน้าประเภท ข ที่ปฏิบัติหน้าที่จำกัดเฉพาะสัญญาซื้อขายล่วงหน้าที่เกี่ยวกับทองคำ และผู้ให้บริการด้านผู้ติดต่อกับผู้ลงทุนในสัญญาซื้อขายล่วงหน้าที่เกี่ยวกับทองคำ (selling agent ของ gold derivatives agent) ให้ครอบคลุมถึงโลหะมีค่าข้างต้น ทั้งนี้ ก.ล.ต. จะนำเรื่องเสนอต่อคณะกรรมการ ก.ล.ต. เพื่อพิจารณาอนุมัติเร็ว ๆ นี้    ก่อนหน้านี้คณะกรรมการ ก.ล.ต.  ได้ประกาศเพิ่มสินค้าและตัวแปรตาม พ.ร.บ. สัญญาซื้อขายล่วงหน้า พ.ศ. 2546 อีก 14 ประเภทตามที่คณะรัฐมนตรีมีมติ ซึ่งโลหะมีค่าที่ประกาศเพิ่มเติมจากทอง ได้แก่ เงิน และ แพลทินัม